Årsmelding HIFO Nordvestlandet 2006 

2006 har vore eit normalt arbeidsår for HIFO Nordvestlandet. Vi har gjennomført to opne arrangement med god fagleg breidde. I tillegg har styret vore opptekne med å førebu eit ambisiøst seminar i samband med operafestvekene i Kristiansund i februar 2007. Styret har hatt tre ordinære møte i perioden og har elles i periodar hatt tett kontakt via mail i samband med arrangementsførebuing.

Det første opne arrangementet var lagt i tilknytning til det førre årsmøtet som var på Herøy i slutten av april (22.4). Temaet for arrangementet var havfiskeflåtens historie og tre av forfattarane til den nye havfiskehistoria innleidde. Atle Døssland trekte trådane attende til dei første pionerane i havfisket på 1600-talet, Arnljot Løseth fortalte mellom anna om rollefordelinga mellom dei ulike yrkesgruppene om bord i fiskebåtane og Dag Magne Berge tok føre seg dei fiskeripolitiske rammevilkåra dei siste tiåra.

   Med dette seminaret lukkast ein i stor grad med å få andre enn faghistorikarar med som deltakarar. Fleire personar frå fiskerimiljøet på Herøy møtte fram og tok engasjert del i debatten etter at innleiarane hadde sagt sitt. 

Den neste opne samlinga var i samband med juleavslutninga som var i Ålesund ein laurdag tidleg i desember (9.12) slik det har vore vanleg dei siste åra. Her vart det sett fokus på den nye Vestlandshistoria. Nokre av medforfattarane frå vårt dekningsområde bidrog med innlegg: Ottar Grepstad hadde valt som tema for sitt bidrag: Vestlandets historie og framtid. Atle Døssland og Arnljot Løseth såg på motsetninga mellom lokalmakt og sentralmakt og Brynjulv Gjerdåker reflektere over region og identitet. 

  Etter den faglege delen kom medlemer med følgje saman til ein hyggeleg middag på ein utestad i Ålesund. 

Styret prøvde å få til eit arrangement til, tidlegare på hausten. Vi var i kontakt med direktøren ved Romsdalsmuseet, Jarle Sanden, som signaliserte interesse for å få til eit  fagleg opplegg med fokus på romsdalshistorie. Dette let det seg diverre ikkje gjere å gjennomføre, men det hadde vore ønskjeleg å få til noko meir HIFO-aktivitet i midt-delen av fylket. Kanskje det nye styret kan følgje opp her? 

Det vart gitt ut eitt nr av Meldingsbladet i årsmeldingsperioden, med referat frå havfiskeseminaret i Herøy.

På det siste årsmøtet fekk HIFO Nordvestlandet eigne vedtekter.

Det har ikkje vore drive aktiv medlemsverving det siste året, og medlemstalet held seg stabilt. Etter siste oversikt frå HIFO sentralt var medlemstalet i foreininga 49. Medlemsveksten dei siste åra har kome frå to hovedgrupper, lektorar i den vidaregåande skulen og nyutdanna historikarar med tilknytning til fylket. I den første gruppa er det helt klart mykje meir å hente. Lukkast vi i å få til aktivitetar som kan appellere breidt til historieinteresserte i fylket kan vi nok få endå fleire lærarar på den vidaregåande skulen med som medlemer.

Styret har det siste året hatt slik samansetjing:

Jorunn Kristvik, leiar

Arnljot Løseth, kasserar

Eldar Høidal, skrivar

Mads Langnes, styremedlem

Harald Tafjord, styremedlem

Vara:

Aase Norunn Digernes

Grethe-May Holmquist.

Atle Døssland 

Arnfinn Kjelland

Valkomite:

Gunnar Andenes (samankallande)

Bjørn Jonson Dale

Ingunn Aagård

Jorunn Kristvik, Arnljot Løseth, Mads Langnes, Harald Tafjord og Eldar Høidal. 

